Sisäministeri Maria Ohisalo (vihr) kertoi uusia lukuja vastauksessaan kansanedustajien Pauli Kiurun (kok) ja Heikki Vestmanin (kok) kirjalliseen kysymykseen.

Ministeri Maria Ohisalo lupaa, että suomalaisille kerrotaan mahdollisista Isis-kotiutuksista: "Suomi tulee toimimaan avoimemmin kuin moni muu valtio". sensuroimaton päivärinta

Kansanedustaja Pauli Kiuru ja Heikki Vestman ovat selvittäneet sisäministeri Maria Ohisalolle osoittamillaan kirjallisilla kysymyksissä maassa laittomasti oleskelevien irakilaisten määrää.

Torstaina antamassaan vastauksessa ministeri Ohisalo toteaa, että ”muita ryhmiä koskevista suuntaa antavista luvuista voidaan päätellä, että karkeasti arvioiden reilun tuhannen Suomeen turvapaikanhakijana tulleen irakilaisen sijaintia ei tällä hetkellä tiedetä”.

– Osa heistä on todennäköisesti poistunut omatoimisesti Suomesta muualle Eurooppaan tai Irakiin, jolloin poistumisesta ei ole jäänyt merkintää rekistereihin. Kaikkiaan on mahdotonta antaa tarkkaa lukua siitä, kuinka moni ulkomaalainen oleskelee Suomessa ilman laillista oleskeluoikeutta, Ohisalo vastasi.

Sisäministeri Maria Ohisalo vastasi kansanedustajien Pauli Kiurun ja Heikki Vestmanin kirjalliseen kysymykseen. PETE ANIKARI / IL, MAURI RATILAINEN, ALL OVER PRESS

Kansanedustajien kysymys

Kiuru ja Vestman kysyivät näin ministeriltä:

– Valtiovarainvaliokunnan mietinnössä (VaVM 28/2018 vp) todetaan, että "Suomessa on useita tuhansia paperittomia henkilöitä, jotka ovat vaarassa joutua mm. kansainvälisen rikollisuuden uhreiksi tai osaksi terrorismijärjestöjen toimintaa."

– Edelleen samassa mietinnössä valiokunta kiinnitti huomiota siihen, että vastaanottojärjestelmästä on kadonnut kolmen vuoden aikana yli 6 000 turvapaikanhakijaa. Valiokunta piti välttämättömänä, että toimenpiteitä laittoman maassaolon ehkäisemiseksi ja hallitsemiseksi jatketaan määrätietoisesti. Valiokunta lisäsi talousarvioon rahoitusta ulkomaalaisvalvontaan kadonneiden henkilöiden tavoittamiseksi.

–Kansanedustajien Heikki Vestmanin ja Pauli Kiurun kirjalliseen kysymykseen (KK 265/2019 vp) ministeri Maria Ohisalo vastasi (19.11.2019) seuraavasti: "Suomeen on vuonna 2015 ja sen jälkeen saapunut yhteensä noin 25 000 irakilaista turvapaikanhakijaa. Vapaaehtoisen paluun kautta tänä ajanjaksona on Irakiin palannut noin 3 400 irakilaista. Oleskeluluvan on saanut noin 6 800 irakilaista. Vastaanottokeskuksissa on tällä hetkellä noin 3 700 irakilaista. Vastaanottojärjestelmästä on vuonna 2015 ja sen jälkeen poistunut omatoimisesti noin 6 400 irakilaista, todennäköisimmin Irakiin tai muualle Eurooppaan."

– Annetun erittelyn pohjalta jää epäselväksi, missä loput 4 700 irakilaista ovat. Edellä olevan perusteella ja eduskunnan työjärjestyksen 27 §:ään viitaten esitämme asianomaisen ministerin vastattavaksi seuraavan kysymyksen: Onko vastauksesta pääteltävissä, että laittomasti Suomessa oleskelevia irakilaisia on noin 4 700 henkilöä ja onko valtiovarainvaliokunnan ja eduskunnan tahto kadonneiden henkilöiden tavoittamisesta tuottanut tulosta vai onko tilanne pahentunut entisestään?

Kansanedustaja Heikki Vestman. Petteri Paalasmaa

Näin ministeri vastasi

Sisäministeri Ohisalo vastasi näin kansanedustajien kysymykseen:

– Kansanedustajien Heikki Vestmanin ja Pauli Kiurun kirjalliseen kysymykseen (KK 265/2019 vp) laaditussa vastauksessa on kysyjien mukaan jäänyt epäselväksi se, miten annettuja tilastoja tulee tulkita 4 700 irakilaisen osalta.

– Vastaus Pauli Kiurun ja Heikki Vestmanin alkuperäiseen kirjalliseen kysymykseen valmisteltiin sisäministeriön maahanmuutto-osastolla. Lukujen kirjaamisessa tapahtui ikävä kyllä virhe. Vastauksessa esiintyvä luku ”noin 25 000” on todellisuudessa irakilaisten jättämien hakemusten määrä, ei yksittäisten hakijoiden määrä. Hakemusten lukumäärään sisältyvät myös uusintahakemukset. Koska sama henkilö on siis voinut jättää useampia hakemuksia, henkilöiden lukumäärä on pienempi kuin hakemusten. Maahanmuuttoviraston antamien tilastojen mukaan Suomeen on vuonna 2015 ja sen jälkeen saapunut yhteensä noin 21 800 irakilaista turvapaikanhakijaa (tilanne 7.10.2019). Vastaus aiempaan kirjalliseen kysymykseen on virheellisen luvun osalta oikaistu.

– Kuten aiemmassa vastauksessa todettiin, irakilaisista turvapaikanhakijoista noin 6 800 on saanut oleskeluluvan Suomeen turvapaikkaprosessissa. Suomen vastaanottokeskuksissa on tällä hetkellä noin 3 700 irakilaista. Viranomaistietojen mukaan vastaanottojärjestelmästä on vuonna 2015 ja sen jälkeen poistunut omatoimisesti noin 6 400 irakilaista, todennäköisimmin Irakiin tai muualle Eurooppaan. Tämä luku sisältää myös vapaaehtoisen paluun kautta Irakiin palanneet noin 3 400 irakilaista.

– Näiden lukujen perusteella ei kuitenkaan voi tehdä suoraviivaista päätelmää, että loput Suomeen tulleista irakilaisista turvapaikanhakijoista olisivat kadonneet. Osa alun perin turvapaikanhakijana tulleista irakilaista on myöhemmin saanut oleskeluluvan jollain muulla perusteella, esimerkiksi työnteon tai perhesiteen perusteella. Osalla on tällä hetkellä vireillä oleskelulupahakemus jonkin muun syyn kuin kansainvälisen suojelun perusteella (esim. työnteko tai opiskelu).

– Osa irakilaista turvapaikanhakijoista on poistunut Suomesta kesken turvapaikkaprosessin ja hakenut turvapaikkaa jostakin toisesta Dublin-asetusta soveltavasta maasta. Lähtökohtaisesti myös heidän sijaintinsa on tällöin tiedossa, sillä vastuu heidän hakemustensa käsittelystä on Suomella ja heistä on tehty Suomelle Dublin-asetuksen mukainen takaisinottopyyntö.

– Maahanmuuttovirasto arvioi, että näissä ryhmissä on kyse kaikkiaan tuhansista henkilöistä, joiden olinpaikka on siis suomalaisten viranomaisten tiedossa. Tilastoteknisistä syistä eri ryhmien henkilömääristä on mahdotonta antaa täsmällisiä lukuja ja kyse on suuntaa-antavasta arviosta. Lukuihin liittyy epävarmuustekijöitä, sillä sama henkilö saattaa kuulua useampaan edellä kuvattuun ryhmään: esimerkiksi Dublin-asetuksen perusteella Suomeen palautettu on saattanut myöhemmin hakea oleskelulupaa työn perusteella. Tämän kaltaisten tilanteiden suodattaminen edellyttäisi Maahanmuuttoviraston tietovarannon käsittelyä erillisenä, etukäteen suunniteltuna hankkeena.

– Lisäksi tilastojen ulkopuolelle jäävät henkilöt, jotka ovat poistuneet Suomesta ilmoittamatta siitä viranomaisille. Näiden henkilöiden määrää ei voida tutkia käytössä olevilla menetelmillä. Muita ryhmiä koskevista suuntaa antavista luvuista voidaan päätellä, että karkeasti arvioiden reilun tuhannen Suomeen turvapaikanhakijana tulleen irakilaisen sijaintia ei tällä hetkellä tiedetä. Osa heistä on todennäköisesti poistunut omatoimisesti Suomesta muualle Eurooppaan tai Irakiin, jolloin poistumisesta ei ole jäänyt merkintää rekistereihin. Kaikkiaan on mahdotonta antaa tarkkaa lukua siitä, kuinka moni ulkomaalainen oleskelee Suomessa ilman laillista oleskeluoikeutta. Keskusrikospoliisissa on tällä hetkellä kadonneita turvapaikanhakijoita koskeva hanke, jonka yhteydessä on myös tehty tarkempaa lukujen vertailua. Hanke päättyy 31.12.2019. Hankkeen tuloksista tiedotetaan hankkeen päättymisen jälkeen, Ohisalo vastasi.